16 van EFF naweek in tronk ná Clicks-betoging | Netwerk24
Los jou seepkissie tuis
My pa het by die lugdiens gewerk.
Deur Jenni Evans, News24 11 September 2020 21:10
16 EFF-betogers sal die naweek in die tronk deurbring omdat die dossier vir hul saak nie Vrydag by die hof was nie.
Die 16 is in hegtenis geneem nadat hulle by die Clicks-tak in die Eikestad-winkelsentrum in Stellenbosch betoog het uit protes teen 'n rassistiese sjampoe-advertensie wat op die groep se webblad gepubliseer is.
Eric Ntabazalila, woordvoerder van die nasionale vervolgingsgesag (NVG), sê die 16 sal nou Maandag in die hof verskyn. Die groep is Donderdag in hegtenis geneem.
Melikhaya Xego, die EFF se Wes-Kaapse voorsitter, het Vrydag gekla oor die tydsberekening van die polisie om eers die beskuldigdes se adresse vir borgtogdoeleindes te verifieer.
"Hulle het eers vandag begin om die adresse na te gaan," beweer Xego.
Kol. Andrè Traut, provinsiale polisiewoordvoerder, het Donderdag gesê die 16 mense is in hegtenis geneem omdat hulle 'n hofbevel verontagsaam het.
Clicks het Maandag aansoek gedoen vir 'n hofbevel om die betogings te verbied, maar die aansoek is met koste van die hand gewys.
Die maatskappy het daarna 'n tweede hofaansoek gebring, wat toegestaan is, wat die betogers verbied het om Clicks se personeel en klante te intimideer of te teister.